Ritratt: Gozo Channel .td_uid_2_6019653a6cf35_rand.td-a-rec-img{text-align:left}.td_uid_2_6019653a6cf35_rand.td-a-rec-img img{margin:0 auto 0 0} Għamel sew il-Ministru għall-Finanzi u x-Xogħol, Clyde Caruana, li nieda process ta' konsultazzjoni dwar politika ġdida għall-impjiegi. Min-naħa l-oħra, dan jindika li l-istrateġija ekonomika tal-Gvern Laburista matul l-aħħar snin hemm bżonn li tinbidel għax mhix waħda sostenibbli. Naħseb li llum kulħadd jirrikonoxxi li din l-istrateġija ekonomika ħolqot ħafna problemi fil-pajjiż, problemi li issa tant saru serji li ma jistax ikun li ma nagħtux kashom mill-aktar fis possibbli. Tajjeb għalhekk li nanalizzaw sew x'inhuma dawn il-problemi biex imbagħad l-esperti ekonomiċi jkunu jistgħu joħorġu b'suġġerimenti u soluzzjonijiet. L-ewwelnett, il-fatt li l-Ministru żvela li fil-Gżejjer Maltin hawn aktar minn 67,000 ħaddiema barranin huwa xi ħaġa inkwetanti ħafna. Aħna pajjiż żgħir b'riżorsi limitati ħafna u kulħadd jifhem li numru daqstant qawwi ta' ħaddiema barranin ħoloq pressjoni kbira fuq l-infrastruttura tal-pajjiż. Soċjalment, il-poplu qed jiġi milqut ħażin minħabba l-piż tan-numri fuq servizzi essenzjali bħall-edukazzjoni, is-saħħa, il-qasam tad-djar, eċċ. Barra minn hekk, huwa wkoll fatt magħruf li numru kbir ta' ħaddiema barranin ifisser li l-pagi ta' ħafna Maltin jibqgħu baxxi. Ma jistax ikun li l-ekonomija ta' pajjiżna tibqa' totalment tiddependi fuq industrija li għamlet ħafna ħsara lill-ambjent Il-Ministru Caruana semma' l-idea tal-kwoti għall-ħaddiema barranin. Naħseb li tkun idea tajba jekk jiddaħħlu l-kwoti għall-ħaddiema barranin kollha li ġejjin minn pajjiżi barra l-Unjoni Ewropea iżda nagħmlu eċċezzjoni għal dawk li huma " highly skilled " u li għandna bżonnhom f'oqsma importanti għall-iżvilupp tal-pajjiż u fejn ma nsibux biżżejjed ħaddiema Maltin għal dawn l-impjiegi. Irridu wkoll nindirizzaw il-problema tal-industrija tal-kostruzzjoni. Ma jistax ikun li l-ekonomija ta' pajjiżna tibqa' totalment tiddependi fuq industrija li għamlet ħafna ħsara lill-ambjent , li tat lok għall-abbużi, li rvinat il-kwalità tal-ħajja ta' ħafna ċittadini Maltin u li tat poter sproporzjonat lil ħafna businessmen fid-deċiżjonijiet importanti li jittieħdu mill-gvern. Hemm bżonn li jinstabu alternattivi biex il-poter tal- lobby tal-iżviluppaturi jitnaqqas u jsir wieħed raġonevoli. Hemm bżonn li l-industrija tal-kostruzzjoni tiġi aktar ikkontrollata, regolata u li tinżamm fi proporzjon addattat għal pajjiż żgħir bħal tagħna. Fuq kollox, l-ebda raġuni ekonomika m'għandha tiddetta li l-interessi tal-iżviluppaturi jiġu qabel dawk taċ-ċittadini l-oħra Maltin. Settur relatat mill-qrib ma' dak ekonomiku fejn għandhom x'jaqsmu l-impjiegi huwa s-settur tal-edukazzjoni. Hawn l-għan tagħna jrid ikun dejjem li nipproduċu ħaddiema b'ħiliet speċjalizzati u b'mentalità li taċċetta l-fatt li llum it-tibdil rapidu ekonomiku jesiġi li numru kbir ta' ħaddiema jkunu lesti li jibdlu x-xogħol tagħhom wara numru ta' snin. Dan jirrikjedi dispożizzjoni min-naħa tal-ħaddiema għal proċessi ta' " retraining " f'impjiegi ġodda. F'dan il-qasam tal-edukazzjoni, biex nimxu 'l quddiem fil-progress hemm bżonn li l-poter żejjed u l-arja li għandhom l-unjins tal-għalliema, partikolarment l- MUT ( Malta Union of Teachers ), jiġu mrażżna. Rajna dan l-aħħar kif il-Gvern Malti ried ibiddel id-dati tal-vaganzi tal-Karnival, minħabba esiġenzi tal- Coronavirus , u l-MUT lanqas biss ikkalkulat din it-talba raġonevoli. Ma jistax ikun li nibqgħu sejrin hekk f'dan il-pajjiż! – L-għalliema, iva, għandhom jingħataw kull rispett minn kulħadd imma ma jistax ikun li jibqgħu jiġu trattati qishom xi settur ta' ħaddiema bi drittijiet aktar minn ta' ħaddiema oħrajn. Kull darba li l-gvern ikun irid idaħħal xi miżura ġdida progressiva fil-qasam tal-edukazzjoni, dejjem irid jgħaddi minn proċess ta' martirju fin-negozjati mal-MUT. Hekk ma nimxux 'il quddiem. Xi ħaġa oħra li trid tiġi studjata tajjeb hija kif inbidel u għadu qed jinbidel is-settur tal-impjiegi bħala konsegwenza tal-COVID-19. Naħseb li hawn irridu nkomplu nesploraw il-possibbiltajiet li tipprovdi t-teknoloġija moderna ta' komunikazzjoni. Fi żmien meta l-kuntatt bejn in-nies tal-istess pajjiż u bejn pajjiżi differenti kien limitat ħafna, indunajna kemm xorta waħda jista' jsir ħafna xogħol utli u bżonnjuż jekk nutilizzaw tajjeb u għall-massimu l-potenzjal tal-progress teknoloġiku tal-ħajja moderna, partikolarment fil-qasam tal-komunikazzjoni. Aspett soċjali importanti ta' mudell ekonomiku aħjar jirrigwardja li naċċertaw li l-ħaddiema kollha jkunu protetti minn sħubija fi trejd unjin. Sfortunatament, fil-Gżejjer Maltin għad għandna l-problema li ċerti ħaddiema mhumiex membri ta' trejd unjin u għalhekk faċli li jiġu sfruttati minn min iħaddimhom. Naħseb li wasal iż-żmien li s-sħubija ta' ħaddiem fi trejd unjin issir xi ħaġa mandatorja. Mudell ekonomiku tajjeb irid ikun wieħed inklussiv. Għal dan il-għan irridu naċċertaw li kull tip ta' impjieg ikun miftuħ u aċċessibbli għan-nisa kif ukoll għal persuni diżabbli. Hawnhekk, nerġa' ntenni l-importanza tas-settur tal-edukazzjoni li jrid jipprovdi t-taħriġ meħtieġ biex sew nisa kif ukoll persuni diżabbli jkollhom l-aħjar kredenzjali u ħiliet għal kull tip ta' xogħol. Min-naħa l-oħra, il-postijiet tax-xogħol iridu jkunu attrezzati kemm għall-bżonnijiet partikolari tan-nisa u anke għal dawk ta' min hu diżabbli. Trid tinqata' wkoll kull tip ta' prattika fuq il-post tax-xogħol li tista' tiddiskrimina kontrihom. Fl-aħħarnett imma żgur mhux l-inqas importanti, ma rridux noħolqu mudell ekonomiku li jkompli jżid id-differenza fil-pagi bejn setturi differenti tal-ekonomija u bejn ċerti impjiegi u oħrajn. Inkella nkunu qed nifirxu t-tapit biex jinħoloq il-faqar f'pajjiżna. Ma nistgħux immorru għall-mudell komunista fejn min ikun fuq nett u min ikun fil-qiegħ tal-ġerarkija tax-xogħol ikollu kważi l-istess paga. Min-naħa l-oħra, ma nistgħux nippermettu xi ħaġa assoċjata mal-kapitaliżmu estrem, jiġifieri li bejn ta' fuq u ta' taħt ikun hemm baħar jaqsam fejn għandhom x'jaqsmu l-pagi u l-kundizzjonijiet tax-xogħol. Mudell ekonomiku aktar sostenibbli jkun ta' ġid għall-pajjiż kollu u jaċċerta l-ġejjieni tal-poplu Malti kollu. .td_uid_3_6019653a6d2a6_rand.td-a-rec-img{text-align:left}.td_uid_3_6019653a6d2a6_rand.td-a-rec-img img{margin:0 auto 0 0}